《复次韵》
宋代·吴芾

老来绝意风云会，久欲脱身尘垢外。
有时偶被世缘牵，咄咄书空常作怪。
一麾何事到江城，却犯喧嚣亲琐碎。
簿书丛里度光阴，倏忽已惊逾一载。
所幸连年值有秋，颇足稻粱富鱼蟹。
正愁客少无与娱，忽得诗流真我辈。
剧谈终日坐生风，洗濯烦襟一何快。
酒行到手君莫辞，有鳖可炰鱼可脍。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。